Inligting wat pasiënt moet hê voor hy stem tot behandeling - Jy en die RegJy en die Reg
Tuis › Artikels › Inligting wat pasiënt moet hê voor hy stem tot behandeling
Daar was onlangs baie hofsake oor mediese nalatigheid. In baie van hierdie sake kom die kwessie van ingeligte toestemming op, ook bekend as informed consent.
Die werklike verpligting van dokters en die regte van mediese personeel en hulle pasiënte word telkemale voor die hof geplaas vir oorweging. Hierdie konsep laat ook baie ruimte vir interpretasie, wat beslissings in hierdie verband baie moeilik maak.
Toestemming vereis dat die persoon wat toestemming gee, presies weet en verstaan waarvoor hy homself inlaat. Aangesien die meeste pasiënte totaal onbekend is met mediese aangeleenthede, prosesse, opsies ens. kan toestemming in hierdie velde slegs gegee word op grond van die regte inligting.
In die afwesigheid van sodanige inligting sal werklike toestemming ook afwesig wees. Die pasiënt kan dus nie toestem as hy of sy nie behoorlik ingelig is nie. Selfs al sê die pasiënt vir die dokter om te “doen wat hy wil”, sal hierdie toestemming nie goed genoeg wees sonder behoorlike inligting oor die opsies en risiko’s nie.
Die leerstuk oor ingeligte toestemming dui daarop dat ʼn pasiënt kan besluit om in te stem tot ʼn sekere behandeling of om ʼn sekere behandeling te weier nadat hy of sy ingelig is rakende die komplikasies, die effek en die moontlike gevolge van ʼn sekere behandeling.
Die oogmerk is tweeledig:
– Eerstens, gaan dit oor die pasiënt se selfbeskikking en vryheid van keuse. Dit word op hierdie wyse verseker.
– Tweedens, om rasionele besluitneming aan te moedig en die pasiënt die geleentheid te gee om die voordele en nadele van ʼn bepaalde prosedure teen mekaar op te weeg en sodoende ʼn ingeligte besluit te neem.
Die dokter se plig is dus die volgende:
– Hy of sy moet vir die pasiënt ʼn algemene idee in breë trekke gee en dit moet wees in ʼn taal wat die lekepersoon verstaan.
– Hy of sy moet die pasiënt inlig oor die aard, die omvang, die gevolge, die risiko’s, die gevare, die komplikasies, die voordele en nadele, die prognose, asook die alternatiewe vir hierdie voorgestelde behandeling.
Alle ernstige en tipiese risiko’s moet geopenbaar word, en nie noodwendig ongewone en hoogs onwaarskynlike risiko’s nie, behalwe as die pasiënt spesifiek daaroor navraag doen.
Die toets om te bepaal of ʼn sekere risiko wesenlik is en geopenbaar moet word in sekere omstandighede is:
– eerstens, of die redelike pasiënt, indien inligting beskikbaar is, dit as wesenlik sou ag. Is dit iets wat die redelike pasiënt sou wou weet of behoort te weet?
– tweedens, of die dokter redelikerwys bewus moet wees dat hierdie individuele pasiënt, indien hy gewaarsku sou word teen hierdie moontlike risiko, waarskynlik die risiko of gevaar as wesenlik sou ag.
Maak dus seker dat jou dokter alle inligting oor ʼn behandeling of prosedure eers mooi aan jou verduidelik voordat jy toestem daartoe.